CELEX: 52021PC0781
Language: ga
Date: 2021-12-09
Title: Togra le haghaidh CINNEADH ÓN gCOMHAIRLE maidir leis an seasamh atá le glacadh thar ceann an Aontais Eorpaigh sa Chomhairle Comhlachais a bunaíodh leis an gComhaontú Eora-Mheánmhara lena mbunaítear Comhlachas idir na Comhphobail Eorpacha agus a mBallstáit, de pháirt, agus Stát Iosrael, den pháirt eile, a mhéid a bhaineann le síneadh a chur le Plean Gníomhaíochta AE – Iosrael.

AN COIMISIÚN EORPACH
            An Bhruiséil,9.12.2021
            COM(2021) 781 final
            2021/0409(NLE)
            
            Togra le haghaidh
            CINNEADH ÓN gCOMHAIRLE
            maidir leis an seasamh atá le glacadh thar ceann an Aontais Eorpaigh sa Chomhairle Comhlachais a bunaíodh leis an gComhaontú Eora-Mheánmhara lena mbunaítear Comhlachas idir na Comhphobail Eorpacha agus a mBallstáit, de pháirt, agus Stát Iosrael, den pháirt eile, a mhéid a bhaineann le síneadh a chur le Plean Gníomhaíochta AE – Iosrael.
            
               
         
         
            
               MEABHRÁN MÍNIÚCHÁIN
            
            
               1.Ábhar an togra
            
            
               Baineann an togra seo leis an gcinneadh lena mbunaítear an seasamh atá le glacadh thar ceann an Aontais i gComhchoiste Comhlachais AE – Iosrael a bunaíodh leis an gComhaontú Eora-Mheánmhara lena mbunaítear Comhlachas idir na Comhphobail Eorpacha agus a mBallstáit, de pháirt, agus Stát Iosrael, den pháirt eile, (‘an Comhaontú Eora-Mheánmhara’), a mhéid a bhaineann le moladh a ghlacadh maidir le síneadh a chur le Plean Gníomhaíochta AE – Iosrael.
            
            
               2.Comhthéacs an togra
            
            
               2.1.An Comhaontú Eora-Mheánmhara 
            
            
               Síníodh an Comhaontú Eora-Mheánmhara sa Bhruiséil an 20 Samhain 1995 agus tháinig sé i bhfeidhm an 1 Meitheamh 2000. Is é an bunús dlí don chaidreamh déthaobhach idir an tAontas agus Iosrael. Tá sé d’aidhm ag an gComhaontú: 
            
            
               –creat iomchuí a sholáthar le haghaidh idirphlé polaitiúil, lena bhféadfar forbairt a dhéanamh ar dhlúthchaidreamh polaitiúil idir na Páirtithe; 
            
            
               –an trádáil a mhéadú, inter alia, trí mhéadú a dhéanamh ar thrádáil in earraí agus seirbhísí, an ceart bunaíochta a léirscaoileadh go cómhalartach, léirscaoileadh breise forchéimnitheach an tsoláthair phoiblí, an tsaorghluaiseacht chaipitil agus dlús a chur leis an gcomhar san eolaíocht agus sa teicneolaíocht chun forbairt chomhchuí ar chaidreamh eacnamaíoch idir an Comhphobal agus Iosrael a chur chun cinn agus ar an gcaoi sin gníomhaíocht eacnamaíoch a chur chun cinn san Aontas agus in Iosrael, feabhas a chur ar dhálaí maireachtála agus fostaíochta, agus feabhas a chur ar tháirgiúlacht agus ar chobhsaíocht airgeadais;
            
            
               –comhar réigiúnach a spreagadh d’fhonn cómhaireachtáil shíochánta agus cobhsaíocht eacnamaíoch pholaitiúil a chomhdhlúthú;
            
            
               –comhar a chur chun cinn i réimsí eile a bhfuil leas coiteann acu iontu.
            
            
               2.2.An Chomhairle Comhlachais
            
            
               An Chomhairle Comhlachais a bunaíodh leis an gComhaontú Eora-Mheánmhara, tá sé comhdhéanta de bhaill de Chomhairle an Aontais Eorpaigh agus baill den Choimisiún Eorpach, ar thaobh amháin, agus baill de Rialtas Stát Iosrael, ar an taobh eile. Tá sé beartaithe cruinniú a bheith aici ar leibhéal na n‑airí uair amháin sa bhliain agus nuair is gá, ar thionscnamh a Cathaoirligh, agus i gcomhréir leis na coinníollacha a leagtar síos ina rialacha nós imeachta. Is de chomhthoil na bPáirtithe a ghlacann an Chomhairle Comhlachais cinntí agus moltaí. Idir na seisiúin, féadfaidh sí cinntí nó moltaí a dhéanamh trí bhíthin nós imeachta i scríbhinn má chomhaontaíonn na Páirtithe amhlaidh, de réir Airteagal 10 de na Rialacha Nós Imeachta.
            
            
               2.3.An gníomh atá beartaithe ag an gComhairle Comhlachais
            
            
               Tá an Chomhairle Comhlachais le moladh a ghlacadh maidir le síneadh a chur le Plean Gníomhaíochta AE – Iosrael (‘an gníomh atá beartaithe’). I gcomhréir le hAirteagal 10 de Rialacha Nós Imeachta na Comhairle Comhlachais, glacfar an moladh trí bhíthin nós imeachta i scríbhinn.
            
            
               Is é is cuspóir don ghníomh atá beartaithe síneadh 3 bliana a chur le bailíocht Phlean Gníomhaíochta AE – Iosrael, chun a áirithiú go leanfar den chomhar idir an dá pháirtí. 
            
            
               3.An seasamh atá le glacadh thar ceann an Aontais
            
            
               An seasamh atá le glacadh ag an Aontas Eorpach sa Chomhairle Comhlachais a bunaíodh leis an gComhaontú Eora-Mheánmhara, maidir le moladh a ghlacadh i dtaca le síneadh 3 bliana a chur le Plean Gníomhaíochta AE – Iosrael, tá sé bunaithe ar théacs an mholta atá i gceangal leis an gCinneadh seo. 
            
            
               Tá saibhreas agus beogacht an chaidrimh idir an tAontas Eorpach agus Iosrael deimhnithe arís agus arís eile ag an dá pháirtí agus go bhfuil siad lántiomanta d’fhorbairt leanúnach an chaidrimh sin i ngach réimse a bhaineann leis an leas frithpháirteach. 
            
            
               Dá bhrí sin, gabhann sé chun leas na bpáirtithe síneadh a chur leis an bPlean Gníomhaíochta.
            
         
         
            
               4.Bunús dlí
            
            
               4.1.An bunús dlí don nós imeachta
            
            
               4.1.1.Prionsabail
            
            
               In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena leagtar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’
            
            
               Áirítear leis an gcoincheap ‘gníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht atá i gceist. Áirítear leis freisin ionstraimí nach bhfuil éifeacht cheangailteach leo faoin dlí idirnáisiúnta, ach ‘a bhféadfadh tionchar cinntitheach a bheith acu ar ábhar na reachtaíochta a ghlacfaidh reachtóir an Aontais Eorpaigh’
                  1
               .
            
            
               4.1.2.Feidhm maidir leis an gcás seo
            
            
               Is comhlacht é an Chomhairle Comhlachais a bunaíodh le comhaontú, is é sin an Comhaontú Eora-Mheánmhara.
            
            
               An gníomh a iarrtar ar an gComhairle Comhlachais a ghlacadh, is gníomh é a bhfuil éifeachtaí dlíthiúla leis. 
            
            
               Tá éifeachtaí dlíthiúla ag an ngníomh atá beartaithe toisc go gcuirfidh sé síneadh 3 bliana leis an bPlean Gníomhaíochta AE – Iosrael atá ann faoi láthair.
            
            
               Dá bhrí sin, is é Airteagal 218(9) CFAE an bunús dlí don nós imeachta le haghaidh an chinnidh atá beartaithe.
            
            
               4.2.Bunús dlí substainteach
            
            
               4.2.1.Prionsabail
            
            
               An bunús dlí substainteach do chinneadh faoi Airteagal 218(9) CFAE, braitheann sé go príomha ar chuspóir agus ar ábhar an ghnímh atá beartaithe agus a bhfuiltear ag glacadh seasamh thar ceann an Aontais ina leith. Má tá dhá aidhm ag an ngníomh atá beartaithe nó má tá dhá chomhpháirt ann agus más féidir ceann de na haidhmeanna nó de na comhpháirteanna sin a shainaithint mar phríomhaidhm nó mar phríomh‑chomhpháirt agus an ceann eile a shainaithint mar aidhm nó comhpháirt theagmhasach, ní mór an cinneadh faoi Airteagal 218(9) CFAE a bhunú ar bhunús dlí substainteach aonair, eadhon an bunús dlí a éilítear de réir na príomhaidhme nó na príomh‑chomhpháirte.
            
            
               4.2.2.Feidhm maidir leis an gcás seo
            
            
               Baineann príomhchuspóir agus príomhábhar an ghnímh atá beartaithe le comhar le tríú tír faoi chuimsiú comhaontú comhlachais agus Bheartas Comharsanachta na hEorpa.
            
            
               Dá bhrí sin, is é Airteagal 217 CFAE an bunús dlí substainteach don chinneadh atá beartaithe.
            
            
               4.3.Conclúid
            
            
               Ba cheart Airteagal 217 a bheith ina bhunús dlí le haghaidh an chinnidh atá beartaithe, i gcomhar le hAirteagal 218(9) CFAE.
            
            
               5.Foilsiú an ghnímh atá beartaithe
            
            
               Ós rud é go modhnófar le gníomh na Comhairle Comhlachais fad Phlean Gníomhaíochta AE – Iosrael, is iomchuí é a fhoilsiú in Iris Oifigiúil an Aontais Eorpaigh tar éis a ghlactha, (i gcomhréir le Rialacha Nós Imeachta Chomhairle Comhlachais AE – Iosrael), agus in Reshumot Iosrael (Iris Oifigiúil Iosrael) má chinneann an Chomhairle Comhlachais amhlaidh.
            
         
         
            
               2021/0409 (NLE)
            
            
               Togra le haghaidh
            
            
               CINNEADH ÓN gCOMHAIRLE
            
            
               maidir leis an seasamh atá le glacadh thar ceann an Aontais Eorpaigh sa Chomhairle Comhlachais a bunaíodh leis an gComhaontú Eora-Mheánmhara lena mbunaítear Comhlachas idir na Comhphobail Eorpacha agus a mBallstáit, de pháirt, agus Stát Iosrael, den pháirt eile, a mhéid a bhaineann le síneadh a chur le Plean Gníomhaíochta AE – Iosrael.
            
            
               TÁ COMHAIRLE AN AONTAIS EORPAIGH,
            
            
               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 217 i gcomhar le hAirteagal 218(9) de,
            
            
               Ag féachaint don togra ón gCoimisiún Eorpach,
            
            
               De bharr an mhéid seo a leanas:
            
            
               (1)Maidir leis an gComhaontú Eora-Mheánmhara lena mbunaítear Comhlachas idir na Comhphobail Eorpacha agus a mBallstáit, de pháirt, agus Stát Iosrael, den pháirt eile, tháinig sé i bhfeidhm an 1 Meitheamh 2000.
            
            
               (2)De bhun Airteagal 69 den Chomhaontú Eora-Mheánmhara, féadfaidh an Chomhairle Comhlachais cinntí a ghlacadh agus moltaí iomchuí a dhéanamh.
            
            
               (3)Tá an Chomhairle Comhlachais leis an moladh a ghlacadh maidir le síneadh a chur le Plean Gníomhaíochta AE – Iosrael trí nós imeachta i scríbhinn.
            
            
               (4)Is iomchuí an seasamh atá le glacadh thar ceann an Aontais sa Chomhairle Comhlachais a bhunú, ós rud é go mbeidh éifeachtaí dlíthiúla ag an moladh sin.
            
            
               (5)Leis an síneadh 3 bliana a chuirfear le Plean Gníomhaíochta AE-Iosrael beidh deis iomlán ag na Páirtithe an comhar eatarthu a fhorbairt sna blianta amach romhainn, lena n‑áirítear trí chaibidlíocht a d’fhéadfaí a dhéanamh ar thosaíochtaí comhpháirtíochta. 
            
            
               TAR ÉIS AN CINNEADH SEO A GHLACADH:
            
            
               Airteagal 1
            
            
               An seasamh atá le glacadh ag an Aontas Eorpach sa Chomhairle Comhlachais a bunaíodh leis an gComhaontú Eora-Mheánmhara lena mbunaítear comhlachas idir na Comhphobail Eorpacha agus a mBallstáit, de pháirt, agus Stát Iosrael, den pháirt eile, beidh sé bunaithe ar an dréachtmholadh ón gComhairle Comhlachais atá i gceangal leis an gCinneadh seo.
            
            
               Airteagal 2
            
            
               Dírítear an Cinneadh seo chuig an gCoimisiún agus chuig an Ardionadaí.
            
            
               Arna dhéanamh sa Bhruiséil,
            
            
               
                     Thar ceann na Comhairle
               
            
         
         
            
               
                     An tUachtarán
               
            
         
         
            
                  
                     (1)
                  
                        Breithiúnas ón gCúirt Bhreithiúnais an 7 Deireadh Fómhair 2014, an Ghearmáin v an Chomhairle, Cás C-399/12, ECLI:EU:C:2014:2258, míreanna 61 go 64. 
               
            
      
    ---documentbreak--- 
      
         
               AN COIMISIÚN EORPACH
            An Bhruiséil,9.12.2021
            COM(2021) 781 final
            
            IARSCRÍBHINN
            a ghabhann leis an
            Togra le haghaidh CINNEADH ÓN gCOMHAIRLE
            maidir leis an seasamh atá le glacadh thar ceann an Aontais Eorpaigh sa Chomhairle Comhlachais a bunaíodh leis an gComhaontú Eora-Mheánmhara lena mbunaítear Comhlachas idir na Comhphobail Eorpacha agus a mBallstáit, de pháirt, agus Stát Iosrael, den pháirt eile, a mhéid a bhaineann le síneadh a chur le Plean Gníomhaíochta AE – Iosrael.
            
               
         
         
            
               IARSCRÍBHINN 
                  
                  MOLADH UIMH. xxx Ó CHOMHAIRLE COMHLACHAIS AE-IOSRAEL lena bhformheastar an síneadh ar Phlean Gníomhaíochta AE-Iosrael
            
            
            
               TÁ COMHAIRLE COMHLACHAIS AE-IOSRAEL,
            
            
               Ag féachaint don Chomhaontú Eora‑Mheánmhara lena mbunaítear Comhlachas idir na Comhphobail Eorpacha agus a mBallstáit, de pháirt, agus Stát Iosrael, den pháirt eile, (‘an Comhaontú Eora‑Mheánmhara’), 
            
            
               De bharr an mhéid seo a leanas:
            
            
               (1)Síníodh an Comhaontú Eora‑Mheánmhara sa Bhruiséil an 20 Samhain 1995 agus tháinig sé i bhfeidhm an 1 Meitheamh 2000; 
            
            
               (2)Le hAirteagal 69 den Chomhaontú Eora‑Mheánmhara tugtar an chumhacht don Chomhairle Comhlachais cinntí a ghlacadh agus moltaí iomchuí a dhéanamh;
            
            
               (3)Déantar foráil le hAirteagal 10 de Rialacha Nós Imeachta na Comhairle Comhlachais maidir leis an bhféidearthacht cinntí nó moltaí a ghlacadh trí bhíthin nós imeachta i scríbhinn idir na seisiúin má chomhaontaíonn na Páirtithe amhlaidh;
            
            
               (4)Leis an síneadh 3 bliana ar Phlean Gníomhaíochta AE-Iosrael beidh an deis ag na Páirtithe an comhar eatarthu a fhorbairt sna blianta amach romhainn, lena n‑áirítear trí chaibidlíocht a d’fhéadfaí a dhéanamh ar thosaíochtaí comhpháirtíochta,
            
            
               TAR ÉIS AN MOLADH SEO A LEANAS A GHLACADH:
            
            
               Airteagal 1
            
            
               Molann an Chomhairle Comhlachais, ag gníomhú di trí bhíthin nós imeachta i scríbhinn, síneadh 3 bliana a chur le Plean Gníomhaíochta AE – Iosrael amhail ó lá glactha an tsínte.
            
            
               Airteagal 2
            
            
               Tiocfaidh an Moladh seo i bhfeidhm ar dháta a ghlactha.
            
            
               Arna dhéanamh sa xx, [dáta].
            
            
            
            
               Thar ceann Chomhairle Comhairle AE-an Iosrael 
            
            
               An tUachtarán
            
         
         
            
            
               ***